РЕШЕНИЕ НА СЪВЕТА
от 13 септември 2010 година
за назначаване на членовете на Европейския икономически и социален комитет за периода от 21 септември 2010 г. до 20 септември 2015 г.
(2010/570/ЕС, Евратом)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 300, параграф 2 и член 302 от него във връзка с член 7 от Протокола относно преходните разпоредби, приложен към Договора за Европейския съюз, към Договора за функционирането на Европейския съюз и към Договора за създаване на Европейската общност за атомна енергия,
като взе предвид предложенията, направени от всяка държава-членка,
като взе предвид становището на Европейската комисия,
като има предвид, че:
(1)
Мандатът на настоящите членове на Европейския икономически и социален комитет изтича на 20 септември 2010 г. (1) Поради това следва да се назначат членове на този комитет за срок от пет години, считано от 21 септември 2010 г.
(2)
Всяка държава-членка представи списък с кандидатури, които съответстват на броя на определените ѝ съгласно Договора места, като кандидатите са представители на организациите на работодателите, на работниците, както и други представители на гражданското общество, по-конкретно в социално-икономическата, гражданската, професионалната и културната област. Правителството на Румъния обаче впоследствие ще предложи още един кандидат, за да допълни списъка в съответствие с броя мандати, определени с Договора,
ПРИЕ НАСТОЯЩОТО РЕШЕНИЕ:
Член 1
Лицата, които са изброени в приложението към настоящото решение, се назначават за членове на Европейския икономически и социален комитет за периода от 21 септември 2010 г. до 20 септември 2015 г.
Член 2
Настоящото решение влиза в сила в деня на приемането му.
Съставено в Брюксел на 13 септември 2010 година.